**พรรคราษฎร์วิถี** เป็นพรรคการเมืองไทยที่จดทะเบียนก่อตั้งเป็นลำดับที่ 1/2565 เมื่อวันจันทร์ที่ 28 กุมภาพันธ์ พ.ศ. 2565 ในชื่อ**พรรครวมไทยรักชาติ** โดยมีนาย สุชาติ บรรดาศักดิ์ อดีต ส.ส. นนทบุรีหลายสมัยเป็นหัวหน้าพรรคคนแรก และนาย ธนิค คัมมิ่น เป็นเลขาธิการพรรคคนแรก โดยได้มีการยื่นจดทะเบียนก่อตั้งพรรคต่อคณะกรรมการการเลือกตั้ง เมื่อวันพฤหัสบดีที่ 28 มกราคม พ.ศ. 2564 และได้มีการประชุมใหญ่จัดตั้งพรรคที่จังหวัดสิงห์บุรี เมื่อวันอาทิตย์ที่ 11 กรกฎาคม พ.ศ. 2564 หรือ 1 วันก่อนการประกาศล็อกดาวน์

โดยพรรครวมไทยรักชาติได้ปรากฏเป็นข่าวเมื่อมีกระแสข่าวว่า พลเอก วิชญ์ เทพหัสดิน ณ อยุธยา อดีตหัวหน้า พรรคเศรษฐกิจไทย ได้เตรียมเข้ามาสมัครเป็นสมาชิกพรรคและขับเคลื่อนพรรครวมไทยรักชาติ โดยอาจจะมีการประชุมใหญ่ พร้อมกับอาจจะมีการเปลี่ยนชื่อพรรคเป็น พรรครวมไทยชัยชนะ และตำแหน่งหัวหน้าพรรคอาจจะเป็น พลตำรวจเอก จักรทิพย์ ชัยจินดา อดีตสมาชิกวุฒิสภาและอดีต ผู้บัญชาการตำรวจแห่งชาติ แต่ต่อมาพลเอกวิชญ์ได้เข้าไปบริหารพรรครวมแผ่นดินแทน

กระทั่งวันพุธที่ 23 พฤศจิกายน พ.ศ. 2565 นายเสกสกล อัตถาวงศ์ ในฐานะว่าที่หัวหน้าพรรคเทิดไทได้เปิดเผยว่าพรรครวมไทยรักชาติได้เตรียมจัดประชุมใหญ่ในวันเสาร์ที่ 26 พฤศจิกายน พ.ศ. 2565 เพื่อเปลี่ยนแปลงตราสัญลักษณ์พรรคและชื่อพรรคเป็น พรรคเทิดไท โดยนายสุชาติจะลาออกจากตำแหน่งหัวหน้าพรรคทำให้คณะกรรมการบริหารพรรคชุดปัจจุบันต้องพ้นจากตำแหน่งทั้งคณะ จึงต้องมีการเลือกตั้งคณะกรรมการบริหารพรรคชุดใหม่โดยนายเสกสกลจะเป็นหัวหน้าพรรค ในขณะที่นายสุชาติจะเป็นเลขาธิการพรรค ซึ่งที่ประชุมมีมติเลือกนายเสกสกลเป็นหัวหน้าพรรคเทิดไท นายสุชาติเป็นเลขาธิการพรรค ส่วนนายอานนท์ แสนน่าน เป็นประธานยุทธศาสตร์พรรค

ในวันศุกร์ที่ 23 ธันวาคม พ.ศ. 2565 นายเสกสกลได้ยื่นหนังสือลาออกจากการเป็นสมาชิกพรรคเทิดไททำให้พ้นจากตำแหน่งหัวหน้าพรรคและทำให้คณะกรรมการบริหารพรรคต้องพ้นจากตำแหน่งทั้งคณะ โดยมีนายวัฒนา จำปาดิบรัตนกุล รองหัวหน้าพรรคเป็นรักษาการหัวหน้าพรรค

ในวันอาทิตย์ที่ 29 มกราคม พ.ศ. 2566 พรรคเทิดไทได้จัดการประชุมใหญ่สามัญประจำปี พ.ศ. 2566 เปลี่ยนแปลงชื่อพรรคเป็น พรรคราษฎร์วิถี เปลี่ยนแปลงตราสัญลักษณ์พรรค แก้ไขข้อบังคับพรรค เลือกตั้งคณะกรรมการบริหารพรรคชุดใหม่ ซึ่งที่ประชุมมีมติเลือกนายสุชาติ กลับมาดำรงตำแหน่งหัวหน้าพรรคอีกครั้งหนึ่ง ส่วนตำแหน่งเลขาธิการพรรคเป็นของ พันตรี ภรัณ กิตติวัฒน์ อดีตหัวหน้าพรรคพลังรัก

คณะกรรมการบริหารพรรค
--------------------

### หัวหน้าพรรค

* สุชาติ บรรดาศักดิ์ (28 กุมภาพันธ์ พ.ศ. 2565 - 25 พฤศจิกายน พ.ศ. 2565)
* เสกสกล อัตถาวงศ์ (26 พฤศจิกายน พ.ศ. 2565 - 23 ธันวาคม พ.ศ. 2565)
* สุชาติ บรรดาศักดิ์ (29 มกราคม พ.ศ. 2566 - ปัจจุบัน)

### เลขาธิการพรรค

* ธนิค คัมมิ่น (28 กุมภาพันธ์ พ.ศ. 2565 - 31 สิงหาคม พ.ศ. 2565)
* สุชาติ บรรดาศักดิ์ (26 พฤศจิกายน พ.ศ. 2565 - 29 มกราคม พ.ศ. 2566)
* พันตรี ภรัณ กิตติวัฒน์ (29 มกราคม พ.ศ. 2566 - ปัจจุบัน

### พรรคราษฎร์วิถี (มีนาคม 2566)

| ลำดับที่ | ชื่อ | ตำแหน่ง | หมายเหตุ |
| --- | --- | --- | --- |
| 1 | สุชาติ บรรดาศักดิ์ | หัวหน้าพรรค |  |
| 2 | รัฐฐาน์ พีรวิชญ์ธนาภัค | รองหัวหน้าพรรค |  |
| 3 | ดร.แสงชัย อัฑฒ์ปภาวิน |  |
| 4 | พันตรี ภรัณ กิตติวัฒน์ | เลขาธิการพรรค |  |
| 5 | วรัญญา บรรดาศักดิ์ | รองเลขาธิการพรรค |  |
| 6 | พิพัฒน์ จักรวรรณพร | เหรัญญิกพรรค |  |
| 7 | ภัทรานิษฐ์ พณิชธนันต์ชัย | นายทะเบียนสมาชิกพรรค |  |
| 8 | ประพันธ์ หัตถกิจ | กรรมการบริหารพรรค | เสียชีวิตเมื่อวันอังคารที่ 11 พฤษภาคม พ.ศ. 2565 |
| 9 | กัณภาธิฌาณัศฐ์ ว่องไวเวช |  |
| 10 | วรวิทย์ ประทิต |  |
|

อ้างอิง
-------

1. ↑  ข้อมูลพรรคการเมืองที่ยังดำเนินการอยู่ ณ วันที่ 8 มีนาคม 2566
2. ↑  ประกาศในราชกิจจาฯ รับจดทะเบียนจัดตั้ง 'พรรครวมไทยรักชาติ'
3. ↑  ประกาศนายทะเบียนพรรคการเมือง เรื่อง รับจดทะเบียนจัดตั้งพรรครวมไทยรักชาติ
4. ↑  อดีตส.ส.ไทยรักไทย ยื่นขอตั้งพรรค ‘รวมไทยรักชาติ’ ประกาศพร้อมเป็นมิตรทุกพรรค
5. ↑  รวมไทยรักชาติ ประชุมใหญ่จัดตั้งพรรคการเมืองหลุดเส้นยาแดงล็อกดาวน์
6. ↑  ลุงป้อม! ตัดขาด ‘ธรรมนัส’ ไม่เหลือใย ปั้นพรรค ‘บิ๊กน้อย’ ดึง ‘บิ๊กแป๊ะ’ นั่ง หน.พรรค?
7. ↑  จ่อนั่งหัวหน้าพรรคเทิดไท! "แรมโบ้" เผยหนุน "บิ๊กตู่" เป็นนายกฯ
8. ↑  มติพรรคเทิดไท ตั้ง "แรมโบ้" เป็นหัวหน้า ลั่นเป็นอีกบ้านหนุน "บิ๊กตู่"
9. ↑  ไปไหนไปกัน! 'แรมโบ้'ลาออกหน.พรรคเทิดไท ย้ายซบ'รทสช.'เสริมทัพ'บิ๊กตู่'

แหล่งข้อมูลอื่น
---------------

* พรรคราษฎร์วิถี ที่เฟซบุ๊ก